b'\n_START_ARTICLE_\nOdpornost proti zdravilu\n_START_PARAGRAPH_\nOdpornost (rezistenca) proti zdravilu pomeni zmanj\xc5\xa1ano odzivnost dolo\xc4\x8denega mikroorganizma na protimikrobno zdravilo ali celic oziroma tkiv na antineoplasti\xc4\x8dno zdravilo. Odpornost proti zdravilom je treba lo\xc4\x8devati od tolerance za zdravilo (farmakolo\xc5\xa1ke tolerance), ki pomeni pojemajo\xc4\x8d odziv organizma na ponavljajo\xc4\x8de se odmerke zdravila ali psihoaktivne snovi, tako da so za enak u\xc4\x8dinek potrebni \xc4\x8dedalje vi\xc5\xa1ji odmerki.\n_START_SECTION_\nOdpornost proti protimikrobnim zdravilom\n_START_PARAGRAPH_\nOdpornost proti protimikrobnim zdravilom se pojavi, ko se mikroorganizmi (bakterije, virusi, glive ali zajedavci), ne odzivajo na zdravljenje. Vzrok je sam ustroj mikroorganizma. Kadar je isti povzro\xc4\x8ditelj odporen proti ve\xc4\x8d strukturno podobnim protimikrobnim u\xc4\x8dinkovinam, govorimo o navzkri\xc5\xbeni odpornosti.\n_START_SECTION_\nOdpornost proti protivirusnim zdravilom\n_START_PARAGRAPH_\nOdpornost virusov proti protivirusnim zdravilom je \xc4\x8dedalje bolj pere\xc4\x8da te\xc5\xbeava pri bolnikih z imunsko pomanjkljivostjo, pri katerih se virusi pospe\xc5\xa1eno razmno\xc5\xbeujejo in so zato pogosto dalj\xc5\xa1e obdobje izpostavljeni zdravljenju s protivirusnimi zdravili. Pri dalj\xc5\xa1em jemanju protivirusnih zdravil se lahko odpornost proti zdravilu pojavi sorazmerno kmalu. Na primer prvi sevi virusov herpesa simpleksa, odpornih proti aciklovirju so se pojavili leta 1982, kmalu po uvedbi zdravljenja s tem zdravilom. Podobno kot pri odpornosti proti antibiotikom je vzrok odpornosti sprememba v dolo\xc4\x8deni strukturni enoti povzro\xc4\x8ditelja (na primer pri virusu herpesa simpleksa sprememba v DNK-polimerazi ali timidin-kinazi, pri zdravilih proti virusu HIV sprememba v reverzni transkriptazi ali proteazi itd.).'